PREDKLADACIA SPRÁVA

Ministerstvo zdravotníctva Slovenskej republiky predkladá návrh zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov. Návrh zákon sa predkladá na základe Plánu legislatívnych úloh vlády Slovenskej republiky. 
Cieľom návrhu zákona je reagovať na aplikačné problémy identifikované v praxi pri poskytovaní zdravotnej starostlivosti a pri výkone činností poskytovateľov zdravotnej starostlivosti. Navrhovaná právna úprava spresňuje niektoré ustanovenia týkajúce sa poučenia pacienta a informovaného súhlasu, postavenia a pôsobnosti odborného zástupcu poskytovateľa zdravotnej starostlivosti, ako aj niektorých povinností poskytovateľov zdravotnej starostlivosti.
Súčasťou návrhu zákona je aj úprava niektorých ustanovení, ktoré sa v aplikačnej praxi ukázali ako nejednoznačné alebo administratívne zaťažujúce, s cieľom zvýšiť právnu istotu dotknutých subjektov a prispieť k efektívnejšiemu poskytovaniu zdravotnej starostlivosti.
Súčasťou návrhu zákona je aj návrh zákona, ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov. Cieľom je podporiť zamestnávanie osôb vykonávajúcich sezónne práce v poľnohospodárstve a potravinárstve, zlepšiť dostupnosť pracovnej sily v odvetviach s vysokou potrebou manuálnej práce a zvýšiť konkurencieschopnosť slovenských poľnohospodárskych a potravinárskych podnikov.
Poľnohospodárska prvovýroba a potravinársky priemysel patria medzi strategické odvetvia národného hospodárstva, ktoré zabezpečujú výrobu potravín a významne prispievajú k potravinovej bezpečnosti a potravinovej sebestačnosti Slovenskej republiky. Osobitne pri pestovaní ovocia, zeleniny, viniča, chmeľu a ďalších pracovnonáročných komodít je výrobný proces podmienený zabezpečením dostatočného počtu pracovníkov počas krátkeho časového obdobia, najmä v období zberu, triedenia, skladovania a spracovania produkcie.
Nedostatok pracovnej sily sa v posledných rokoch stal jedným z hlavných limitujúcich faktorov rozvoja pracovnonáročných odvetví poľnohospodárstva. Zamestnávatelia pôsobiaci v poľnohospodárskej prvovýrobe a potravinárstve dlhodobo poukazujú na rastúce náklady práce, nedostatok sezónnych pracovníkov a zhoršujúce sa podmienky konkurencie na spoločnom európskom trhu. V mnohých členských štátoch Európskej únie sú pritom uplatňované osobitné režimy podpory sezónneho zamestnávania alebo zvýhodnené odvodové režimy, ktoré znižujú náklady zamestnávateľov pri zabezpečovaní sezónnych prác.
Uvedená situácia má priamy dopad na ekonomickú udržateľnosť pestovania ovocia, zeleniny a ďalších komodít s vysokým podielom ručnej práce. V praxi dochádza k obmedzovaniu pestovateľských plôch, redukcii výroby alebo k postupnému presmerovaniu výroby na menej pracovnonáročné komodity. Tento trend negatívne ovplyvňuje domácu produkciu potravín, zamestnanosť vo vidieckych oblastiach a znižuje schopnosť Slovenskej republiky zabezpečovať dostatočný podiel potravín z vlastnej produkcie.
Predkladaný návrh zákona nadväzuje na právnu úpravu sezónnej práce podľa Zákonníka práce a reaguje na potrebu vytvorenia priaznivejších podmienok pre výkon sezónnych prác v poľnohospodárstve a potravinárstve. Navrhuje sa zavedenie komplexného systému odvodového zvýhodnenia sezónnej práce pozostávajúceho z opatrení vo verejnom zdravotnom poistení a sociálnom poistení pre zamestnancov vykonávajúcich sezónne práce na základe dohody o pracovnej činnosti na výkon sezónnej práce.
Podstatou navrhovanej právnej úpravy je zníženie odvodového zaťaženia sezónnej práce prostredníctvom zníženia vymeriavacieho základu na verejné zdravotné poistenie o 50 % a súčasne prostredníctvom zvýhodneného režimu sociálneho poistenia. V oblasti sociálneho poistenia sa navrhuje zvýšenie odvodovej odpočítateľnej položky pri sezónnej práci pre vybrané sezónne práce v poľnohospodárstve a potravinárstve a zároveň úprava rozsahu poistných odvodov do jednotlivých systémov sociálneho zabezpečenia. Výsledkom navrhovaných opatrení je ďalšie zníženie ceny práce pri zachovaní riadneho pracovnoprávneho vzťahu a plnej legality výkonu práce.
Cieľom opatrenia je vytvoriť priaznivejšie podmienky pre zamestnávanie sezónnych pracovníkov, zvýšiť motiváciu zamestnávateľov vytvárať pracovné príležitosti v období sezónnych prác a podporiť legálne zamestnávanie osôb vykonávajúcich sezónne práce. Navrhované opatrenia zároveň prispejú k efektívnejšiemu využívaniu domácej pracovnej sily vrátane študentov, dôchodcov, osôb evidovaných na úradoch práce a ďalších skupín obyvateľstva, ktoré majú záujem o krátkodobé alebo príležitostné zamestnanie.
Návrh zákona zároveň obsahuje súvisiace úpravy ustanovení týkajúcich sa ročného zúčtovania poistného vo verejnom zdravotnom poistení a úpravu odvodovej odpočítateľnej položky pri sezónnej práci v systéme sociálneho poistenia. Navrhované zmeny zabezpečujú jednotné, predvídateľné a administratívne jednoduché uplatňovanie zvýhodneného odvodového režimu pre sezónnych pracovníkov.
Navrhovaná právna úprava predstavuje jeden z nástrojov stabilizácie pestovateľského sektora na Slovensku, ktorý patrí medzi najviac pracovnonáročné odvetvia poľnohospodárstva. Jej cieľom je vytvoriť podmienky pre zachovanie a ďalší rozvoj domácej produkcie ovocia, zeleniny a ďalších komodít s vysokou pridanou hodnotou, ktoré sú významné z pohľadu potravinovej bezpečnosti štátu, zamestnanosti vo vidieckych regiónoch a tvorby pridanej hodnoty v národnom hospodárstve.
Očakáva sa, že prijatie navrhovanej právnej úpravy prispeje k zvýšeniu konkurencieschopnosti slovenských poľnohospodárskych a potravinárskych podnikov, podpore zamestnanosti vo vidieckych regiónoch, stabilizácii produkcie pracovnonáročných komodít, zníženiu rozsahu nelegálnej práce a posilneniu potravinovej bezpečnosti a potravinovej sebestačnosti Slovenskej republiky.
Návrh zákona je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná, právom Európskej únie, ako aj s ostatnými všeobecne záväznými právnymi predpismi Slovenskej republiky.
Návrh zákona nebude mať vplyv na rozpočet verejnej správy nad rámec vplyvov identifikovaných v doložke vybraných vplyvov. Návrh zákona bude mať pozitívne sociálne vplyvy a pozitívne vplyvy na podnikateľské prostredie, najmä na subjekty pôsobiace v oblasti poľnohospodárskej prvovýroby a potravinárstva.
